יחסי מין ללא חדירה

יחסי מין ללא חדירה הם פעילות מינית שבדרך כלל אינה כוללת חדירה וגינאלית, אנאלית או אוראלית, אך היא כוללת צורות שונות של מגע, כגון התחככות, אוננות הדדית, נשיקות או גיפופים. צורות מסוימות של מין ללא חדירה, במיוחד כאשר הן מכונות outercourse (בניגוד ל-intercourse - יחסי מין), כוללות היבטים חדירתיים כמו החדרת אצבעות או מין אוראלי.
גברים ונשים מקיימים יחסי מין ללא חדירה ממגוון סיבות, אם כסוג של משחק מקדים או כאקט המיני הראשי או המועדף. זוגות הטרוסקסואלים מקיימים יחסי מין ללא חדירה כאלטרנטיבה לחדירת הפין לנרתיק על מנת לשמר את הבתולים, או כסוג של אמצעי מניעה. זוגות חד-מיניים רבים מקיימים יחסי מין ללא חדירה כאקט המיני המועדף עליהם או כדי לשמר את הבתולים, כאשר גברים הומואים מקיימים יחסים אלה כחלופה לחדירה אנאלית.
מחלות המועברות במגע מיני כגון הרפס, נגיף הפפילומה האנושי וכיני ערווה, עלולות להיות מועברות דרך פעילות מינית שאינה כוללת חדירה כמו חיכוך של איברי המין זה בזה או חיכוך של איברי המין בגוף של הפרטנר המיני. עם זאת, יחסי מין ללא חדירה יכולים לשמש גם כצורה של מין בטוח, מאחר שקיימת סבירות נמוכה יותר שנוזלי גוף (המקור העיקרי של מחלות המועברות במגע מיני) יוחלפו במהלך פעילות מינית ללא חדירה.

כללי

בעוד שיחסי מין ללא חדירה מוגדרים לרוב כפעילות מינית ללא חדירה של פין, חלק מהאקטים המיניים הללו יכולים לכלול מרכיבים של חדירה. מין אוראלי למשל, שעשוי לכלול ליקוק איברי המין או חדירה של הלשון, יכול להיות מוגדר כמין ללא חדירה, רק משום שאינו כולל חדירה וגינאלית או אנאלית.

התגפפות

גיפוף מתייחס למגוון רחב של אקטים מיניים המוגדרים כ"משחק מקדים", ואשר מערבים לרוב גירוי וגינאלי, אך לא אקט ישיר של חדירה מינית. 
התגפפות או התחככות הם מושגים כלליים המתייחסים לחיכוך איברי גוף שונים (ישבן, שדיים, בטן, ירכיים וכו') באיברי מין של גבר או אשה אחרים. גיפוף יכול להיעשות בעירום או בלבוש מלא או חלקי, ומכונה לעיתים "מין יבש". גיפוף יכול לכלול גם חיכוך של איבר מין באיבר מין.
זוגות יכולים להתחכך זה בזה כצורה של משחק מקדים או על מנת להגיע לסיפוק מיני ללא חדירה וגינלית, אנאלית ואף ללא מין אוראלי. לעיתים, התגפפות היא דרך לשמר את קרום הבתולים או לקיים מין בטוח.
המונח "Frottage" לקוח מהפועל הצרפתי frotter, שמשמעו להתחכך. המונח כולל גם התייחסות ספציפית להתחככות של שני איברי מין גבריים זה בזה ללא חדירה (Frot). כמו כן, המונח כולל גם וריאציה המגדירה פטיש להתגפפות או התגפפות אובססיבית, לעיתים ללא הסכמה.

אוננות הדדית 

אוננות הדדית (נקראת גם "לעשות ביד") לרוב מערבת גירוי ידני של אברי מין על ידי שני אנשים או יותר המגרים את עצמם או זה את זה. אוננות הדדית מתקיימת לעיתים במצבים שבהם המשתתפים לא מרגישים מוכנים או מסוגלים פיזית או חברתית, לקיים יחסי מין עם חדירה, אך בכל זאת מעוניינים לקיים מגע מיני הדדי. אוננות הדדית יכולה להיות גם משחק מקדים, בהאקט המיני העומד בפני עצמו.
אוננות הדדית כוללת גירוי מיני של הפין, פי הטבעת, הדגדגן הנרתיק, או חלקים אחרים בפות והחדרת אצבעות לווגינה או לפי הטבעת. גירוי מיני של איברי המין על ידי כפות הרגליים (פוטג'וב) אף הוא חלק מאוננות הדדית. אוננות הדדית יכולה להוביל לאורגזמה. לעיתים, מטרתה היא שימור קרום הבתולים או מניעת הריון. אם לא מוחלפים נוזלי גוף, אוננות הדדית היא צורה של מין בטוח, המקטינה באופן משמעותי את הסיכון להעברת מחלות המועברות במגע מיני.
באוננות הדדית שמטרתה להגיע לאורגזמה, משתמשים בידיים ובאצבעות (לעיתים עם חומר סיכה או עם רוק), ומלטפים את הפין, הדגדגן ושאר אברי המין של בן או בת הזוג. קיימת טענה כי הגעה לאורגזמה מאוננות משותפת מובילה לאורגזמות אינטנסיביות וארוכות יותר מאשר אורגזמות רגילות. אורגזמה מאוננות משותפת כוללת מגוון רחב של תחושות ויכולה להימשך בין מספר דקות ועד מספר שעות. עם זאת, טכניקה זו אינה מקטינה את הסיכון לחלות במחלות המועברות במגע מיני, בפרט HIV. 

תרבות הסטוצים

ברבות מהמדינות המפותחות קיימת "תרבות סטוצים", טרנד שבו נשים וגברים מקיימים יחסי מין מזדמנים, עם חדירה או ללא חדירה. לרוב מדובר בצעירות וצעירים המקיימים מגעים מיניים מחוץ למערכת יחסים רומנטית.
סטוץ יכול להיות אקט מיני של לילה אחד, או חיבור מיני על בסיס קבוע, סטטוס המכונה "יזיזות". סטוץ יכול לקבל משמעות אחרת עבור כל אדם ואשה. חלק מהאנשים מאמינים שסטוצים כוללים רק אקטים מיניים ללא חדירה. לעיתים סטוצים מתבצעים ללא אמצעי מניעה. שימוש באמצעי מניעה ווידוא שכל המשתתפים באקט המיני יודעים שמדובר בסטוץ יכולים למקסם את היתרונות ולמזער את הסיכון שבקיום יחסי מין מזדמנים. קיום יחסי מין ללא חדירה מקטין באופן משמעותי את הסיכון להידבק במחלות המועברות במגע מיני, בנגיף האיידס ובחיידקים אחרים, וכן, את הסיכוי להיכנס להיריון.